**Luonnos hallituksen esitykseksi eduskunnalle kuntarakennelain muuttamisesta**

Luonnos hallituksen esitykseksi hallituksen esitykseksi eduskunnalle kuntarakennelain (1698/2009) muuttamisesta oli lausuttavana 17.8.- 11.9.2020 Lausuntopalvelussa.

Esityksessä ehdotetaan kuntarakennelain muuttamista siten, että lakiin lisättäisiin kuntien yhdistymisen harkinnanvaraista taloudellista tukea koskevat säännökset sekä säännökset yhdistymisestä johtuvien valtionosuuden menetysten korvaamisesta. Taloudellisen tuen määrä olisi valtioneuvoston harkinnassa.

Esityksen tavoitteena on poistaa kuntien vapaaehtoisten yhdistymisten taloudellisia esteitä ja kannustaa kunnallisen kansanvallan lähtökohtiin perustuen elinvoimaisen, toimintakykyisen ja eheän kuntarakenteen muodostamiseen, jossa kunnilla on vahva rakenteellinen ja taloudellinen perusta ja sitä kautta edellytykset itsehallintoon ja kunnallisten tehtävien hoitoon.

Tavoitteena on, että lakiesitys annettaisiin eduskunnalle syksyllä 2020 ja laki tulisi voimaan 2021. Tällöin tukea voitaisiin myöntää vuoden 2022 alusta voimaan tuleviin kuntien yhdistymisiin.

Lausuntoa pyydettiin kunnilta, maakuntien liitoilta, Suomen Kuntaliitolta, Kuntarahoitukselta, Kuntien takauskeskukselta, oikeusministeriöiltä sekä opetus- ja kulttuuriministeriöltä. Myös muiden kuin jakelussa mainittujen oli mahdollista antaa lausuntonsa esitysluonnokseen.

**Saadut lausunnot**

Valtiovarainministeriö sai esityksestä yhteensä 80 lausuntoa. Lausunnon antoi 68 kuntaa sekä 12 muuta tahoa.

Lausunnonantajat kannattivat laajasti esityksen tavoitteita ja pitivät esitettyjä muutoksia tarpeellisina ja tarkoituksenmukaisina. Lähes kaikki lausunnon antaneet pitivät perusteltuna yhdistymisen taloudellisten esteiden madaltamista, ja tämän katsottiin alentavan kuntien kynnystä vapaaehtoisiin yhdistymisiin.

Noin puolet lausunnon antaneista tahoista kuitenkin korosti sitä, että yhdistymisavustuksiin varattua määrärahaa ei tulisi vähentää kunnan peruspalvelujen valtionosuudesta annetun lain mukaisesta valtionosuudesta, vaan valtion tulisi varata yhdistymisavustuksiin erillinen määräraha. Kuusi kuntaa toi lausunnoissaan esiin, että mikäli valtion rahoitus ei ole mahdollista, tulee esityksestä ja siinä ehdotetun kaltaisista kuntarakennelain muutoksista luopua ja palauttaa malli uudelleen valmisteluun. Osa näistä kunnista toi esiin, että esityksestä luopumista tukee myös perustettavien sote-maakuntien taloudellinen vaikutus kuntien talouteen ja se, että soteuudistuksen myötä kuntien arviointimenettely ja peruspalvelujen valtionosuusjärjestelmä tulee joka tapauksessa uudistaa. Jotkut kunnat toivat esiin kuntien talouteen jo koronaepidemiasta sekä valtion muista vireillä olevista uudistuksista aiheutuvat paineet.

Useissa lausunnoissa tuotiin esiin, että kuntien tulee olla tietoisia saamansa yhdistymisavustuksen määrästä jo yhdistymistä koskevan päätöksensä yhteydessä. Avustuksen suuruuden tulee olla aidosti yhdistymiseen kannustava. Esitetyn yhdistymisavustuksen määrän katsottiinkin osassa lausuntoja olevan suhteellisen pieni erityisesti väestöpohjaltaan suuremmissa yhdistymisissä. Osa lausunnonantajista piti esityksen tavoitteiden kannalta haasteellisena myös sitä, että yhdistymisavustuksiin varattavaan määrärahaan on lakiehdotuksessa asetettu vuosirajoituksia.

Ehdotusta yhdistymisestä johtuvien kunnan peruspalvelujen valtionosuuden menetysten korvaamisesta kannatettiin, mutta korvaamisen kestoa pidettiin osin liian lyhyenä ja osin liian pitkänä. Tuotiin esiin, että kahden, korkeintaan kolmen vuoden kompensaatio kannustaisi nopeampaan rakenteiden ja toimintojen muutokseen kuin esitetty neljän vuoden kompensaatio. Toisaalta osa lausunnonantajista toi esiin, että valtionosuuksien menetykset tulisi kompensoida vähintään viiden vuoden ajalta.

Joissakin lausunnoissa pidettiin tärkeänä sitä, että liitoksia tekevät kunnat sitoutetaan käyttämään avustus sellaisiin toimiin, jotka pysyvästi vähentävät uuden kunnan kustannuspaineita ja edesauttavat talouden ja toiminnan hallintaa. Liitoskuntien palveluiden turvaaminen edellyttää merkittäviä rakenteellisia uudistuksia.

Muutamassa lausunnossa todettiin myös, että kuntaliitosten taloudellisten ja toiminnallisten vaikutusten arviointi on vaikeaa, koska jokainen kuntaliitos on oma prosessinsa ja lopputulos on näin riippuvainen tämän prosessin onnistuneesta toimeenpanosta.